এস. এস. সাজিদিন কাসমি

**সৈয়দ সিরাজ উস সাজিদিন কাটকি** (; ১৯৩৯–২০০৬), যিনি **এস.এস. সাজিদিন কাসমি** নামেও পরিচিত, ছিলেন একজন ভারতীয় ইসলামি পণ্ডিত, কবি এবং সু বক্তা। কর্মজীবনের অধিকাংশ সময় তিনি সুংরার জামিয়া ইসলামিয়া মারকাজুল উলুমের সাথে যুক্ত ছিলেন। তিনি জমিয়ত উলামা ওড়িশার সভাপতি এবং ওড়িশার ইমারত-ই-শরীয়ার দ্বিতীয় আমির-ই-শরীয়ত হিসেবে দায়িত্ব পালন করেন।

## প্রারম্ভিক জীবন ও শিক্ষা
সৈয়দ সিরাজ উস সাজিদিন কাটকি ১৯৩৯ সালে ভারতের ওড়িশা প্রদেশের (বর্তমান ওড়িশা) কটক জেলার সুংরার দরিয়াপুরে জন্মগ্রহণ করেন। তিনি সুংরার মাদ্রাসা আরাবিয়া ইসলামিয়া (বর্তমান জামিয়া ইসলামিয়া মারকাজুল উলুম) থেকে ফারসি ও আরবি ভাষায় প্রাথমিক শিক্ষা লাভ করেন। সেখানে তাঁর শিক্ষকদের মধ্যে ছিলেন মুহাম্মদ ইসমাইল কাটকি, আব্দুল কুদ্দুস কাটকি, আব্দুল গাফফার মনিনাথপুরী, মুহাম্মদ ইশাক দরিয়াপুরী এবং মুহাম্মদ ইসমাইল পাতনবি।

তাঁর সমসাময়িকদের মধ্যে ছিলেন মনজুর আহমদ কাসমি, আমিদুল ইসলাম কাসমি, আব্দুল মতিন মিফতাহী, মুহাম্মদ জালাল কাসমি এবং মুহাম্মদ ইশাক পাতনবি।

উচ্চশিক্ষার জন্য তিনি দারুল উলুম দেওবন্দে চলে যান এবং ১৯৬০-৬১ সালে সেখান থেকে স্নাতক সম্পন্ন করেন। দেওবন্দে তাঁর সহপাঠীদের মধ্যে ছিলেন কাফিলুর রহমান নিশাত উসমানি, যিনি পরবর্তীতে দারুল উলুম দেওবন্দের মুফতি হিসেবে দায়িত্ব পালন করেন।

দেওবন্দে তাঁর হাদিসের শিক্ষকদের মধ্যে উল্লেখযোগ্য ছিলেন সৈয়দ ফখরুদ্দিন আহমদ, ইব্রাহিম বালিয়াভি, ফখরুল হাসান মুরাদাবাদি এবং মুহাম্মদ তৈয়ব কাসমি।

## কর্মজীবন
শিক্ষা জীবন শেষ করে কাটকি একটি স্কুলে শিক্ষকতা শুরু করেন এবং পরে জামিয়া ইসলামিয়া মারকাজুল উলুমে শিক্ষক হিসেবে যোগ দেন। তিনি তাঁর পিতা সৈয়দ জয়নুল আবেদিন এবং সৈয়দ ফখরুদ্দিন আহমদের তত্ত্বাবধানে কাজ করেন। পরবর্তীতে তিনি এই প্রতিষ্ঠানের নায়েবে মুহতামিম (সহ-অধ্যক্ষ) নিযুক্ত হন। নব্বইয়ের দশকে একটি উলামা সম্মেলনে মুহাম্মদ ইসমাইল কাটকি ওড়িশার আলেম ও সাধারণ জনগণের উপস্থিতিতে তাঁকে মাদ্রাসার প্রশাসনিক দায়িত্ব অর্পণ করেন।

তিনি তাঁর শিক্ষক ইসমাইল কাটকির স্থলাভিষিক্ত হন। এক সাক্ষাৎকারে ইসমাইল কাটকি জানিয়েছিলেন যে, তিনি তাঁর ছাত্রদের মধ্য থেকে এস.এস. সাজিদিনকে প্রাতিষ্ঠানিক দায়িত্ব পালনের জন্য নির্বাচন করেছেন।

১৯৮৬ সালের ২ নভেম্বর ইমারত-ই-শরীয়াহ হিন্দ প্রতিষ্ঠিত হওয়ার পর, ১৯৮৭ সালে ওড়িশায় অনুষ্ঠিত ইমারত সম্মেলনে কাটকি ওড়িশার নায়েবে আমির-ই-শরীয়ত নির্বাচিত হন। ১৯৯২ বা ১৯৯৩ সালে তিনি আনুষ্ঠানিকভাবে এই পদে নিযুক্ত হন। ইসমাইল কাটকির জীবদ্দশায় তিনি জমিয়ত উলামা ওড়িশার সহ-সভাপতি এবং মজলিস-ই-তাহাফফুজ-ই-খতমে নবুওয়াত ওড়িশার সভাপতি হিসেবেও দায়িত্ব পালন করেন। ২০০৫ সালের ২১ ফেব্রুয়ারি ইসমাইল কাটকির জানাজার আগে রাজ্যের আলেমদের উপস্থিতিতে তিনি ওড়িশার দ্বিতীয় আমির-ই-শরীয়ত নির্বাচিত হন।

শিক্ষকের মৃত্যুর পর কাটকি জমিয়ত উলামা ওড়িশার সভাপতি এবং দারুল উলুম দেওবন্দের অন্তর্ভুক্ত রাবতা-ই-মাদারিস-ই-আরাবিয়া ওড়িশা শাখার সভাপতি নিযুক্ত হন। আমৃত্যু তিনি এই পদগুলোতে আসীন ছিলেন। এছাড়াও তিনি ওড়িশা ওয়াকফ বোর্ডের সদস্য হিসেবে দায়িত্ব পালন করেন।

## রাজনৈতিক জীবন
কাটকি ওড়িশা কমিউনিস্ট পার্টির মাধ্যমে তাঁর রাজনৈতিক জীবন শুরু করেন এবং পরে এর সহ-সভাপতি হন। আশির দশকে ওড়িশার তৎকালীন মুখ্যমন্ত্রী জানকী বল্লভ পট্টনায়ক ইসমাইল কাটকিকে অনুরোধ করেন যেন তিনি এস.এস. সাজিদিনকে কংগ্রেসের রাজনীতিতে যুক্ত করেন। শিক্ষকের পরামর্শে তিনি ওড়িশা প্রদেশ কংগ্রেস কমিটিতে  যোগ দেন এবং আমৃত্যু এর সদস্য ছিলেন।

১৯৯৯ সালের ওড়িশা ঘূর্ণিঝড়ের পর গুলাম নবী আজাদ ওড়িশা সফর করেন এবং কটকের একটি অনুষ্ঠানে কাটকির ভাষণ শুনে মন্তব্য করেন যে, তাঁর মতো ব্যক্তিত্বের জাতীয় রাজনীতিতে অংশ নেওয়া উচিত।

সারা জীবন তিনি এই দলের সাথে যুক্ত ছিলেন। দলে তাঁর মতামতকে গুরুত্ব দেওয়া হতো এবং দলের নেতারা অনেক সময় পরামর্শের জন্য সুংরার জামিয়া ইসলামিয়া মারকাজুল উলুমে তাঁর কাছে আসতেন।

## মৃত্যু
সৈয়দ সিরাজ উস সাজিদিন কাটকি ২০০৬ সালের ২১ অক্টোবর মৃত্যুবরণ করেন। তাঁকে ওড়িশার কটক জেলার সুংরার জামিয়া ইসলামিয়া মারকাজুল উলুম মসজিদের বাম পাশে তাঁর শিক্ষক মুহাম্মদ ইসমাইল কাটকির কবরের পাশে সমাহিত করা হয়।

তাঁর মৃত্যুর পর দারুল উলুম দেওবন্দে কুল-হিন্দ রাবতা-ই-মাদারিস-ই-আরাবিয়ার এক সভায় তাঁর প্রতি শোক ও সমবেদনা প্রকাশ করা হয়।

## আরও দেখুন
* দেওবন্দিদের তালিকা
* দারুল উলুম দেওবন্দের প্রাক্তন শিক্ষার্থীদের তালিকা

## তথ্যসূত্র

## আরও পড়ুন
*